Far til Newtown-offer ba gråtende om nye våpenlover
Seks år gamle Jesse var blant de 20 barna som ble skutt og drept under skolemassakren i Newtown i desember. Onsdag møtte faren opp på en høring i Senatet for å be dem forby angrepsvåpen. - Jeg er ikke her for å få sympati eller en klapp på skulderen. Jeg er her fordi jeg stiller opp for sønnen min, sa Neil Heslin (50). Med seg hadde han et bilde av seg selv og sønnen, tatt på farsdagen - et halvt år seksåringen mistet livet. Tydelige rørte politikere hørte Heslin beskrive den siste morgenen med sønnen.Tragedien på barneskolen i Connecticut har blåst nytt liv i debatten om en strengere våpenlovgivning. Temaet under høringen i Senatets justiskomité var et forslag fra Demokratenes senator Dianne Feinstein om å forby angrepsvåpen og våpen som har mer enn ti skudd i magasinet. En halvautomatisk rifle som Bushmaster AR-15, som ble brukt under barneskolemassakren, har 30 patroner i magasinet. Feinstein argumenterte med at slike våpen river kropper i filler. - Jeg skjønner ikke hvorfor vi ikke kan gjøre det til en offentlig oppgave å forby slike våpen, sa senatoren fra California.Republikanerne hevdet imidlertid at et slikt forbud ikke samsvarer med den amerikanske grunnloven. De mener man i stedet på at man bør fokusere på en bedre håndheving av lovene som skal hindre at kriminelle får kjøpe våpen. - Den beste måten å forhindre at gale folk får tilgang til våpen, er å styrke systemet for bakgrunnssjekk, sa senator Lindsey Graham. President Barack Obama ønsker et forbud mot halvautomatiske angrepsvåpen og strengere restriksjoner på salg av skytevåpen, men det er foreløpig usikker opp han får gjennomslag for forslaget i Kongressen.
Med bildet av sin seks år gamle sønn ved siden av seg, ba en gråtende Neil Helsin politikerne om å innføre strengere våpenlover.